
Благодарение на изобретателността на хора от различни сфери на науката и техниката през вековете обществото не спира да се развива. Изобретението се определя в науката като идея, концепция, резултат от интелектуална творческа дейност [1]. В един постоянно променящ се свят разработването на идеи и внедряването на иновации са се превърнали в съществен елемент от дейността както на компании, така и на отделния човек. Новите научни и технически достижения правят ежедневието ни по-лесно и удобно, създават условия за икономически прогрес, което често ги превръща в обект на значителен интерес. Правната закрила на изобретенията се явява от първостепенно значение, за да се гарантира, че изобретателите ще разполагат с необходимия механизъм за запазване на контрола върху създаденото от тях изобретение, както и да реализират икономическата му стойност.
Конституцията на Република България (КРБ) гарантира свободата на научното и техническото творчество (чл. 54, ал. 2 от КРБ). Всеки човек е свободен да използва своите интелектуални способности при равни условия с останалите членове на обществото, за да достигне до ново техническо постижение [2]. В зависимост от областта на техниката, към която се отнасят, тези постижения обслужват различни обществени интереси. Особено място сред тях заемат отношенията в отбранителния сектор, чиито цели и функции са свързани със сигурността и отбраната на страната.
Съгласно чл. 54, ал. 3 от КРБ изобретателските права се закрилят от закона, но едновременно с това, въз основа на чл. 57, ал. 2 от КРБ, не се допуска тяхното упражняване, ако то накърнява права или законни интереси на други. Националната сигурност и отбраната представляват такова основание за отклонение от общия режим на патентна закрила [3], [4]. Защитата на суверенитета, националната сигурност и отбранителната способност са признати от държавата и обезпечени от правото интереси на цялата общност. Тяхното удовлетворяване служи като гаранция за съществуването и развитието на страната. Публичното разкриване на изобретение, свързано със стратегически технологии от отбранителния сектор, влиза в противоречие на тези висши държавни интереси. Специфичният характер на изобретението е наложил правото да намери решение на практическия проблем, а именно по какъв начин държавата да опази чувствителната информация и едновременно с това да не лишава от смисъл правата на изобретателя.
Правна закрила на изобретенията съгласно патентното право на Република България се предоставя с патент, издаден в течение на административно производство пред компетентния държавен орган - националното патентно ведомство - чл. 12, ал. 1 от Закона за патентите и регистрацията на полезните модели (ЗПРПМ). Патентът представлява официален защитен документ, регламентиран от закона, който предоставя на своя титуляр изключителното право да използва и да се разпорежда с изобретението, да бъде посочван в заявката, в издавения патент, както и в публикации относно изобретението - чл.2а, ал. 1 и чл. 12 ал. 2 от ЗПРПМ.
Икономическата реализация на техническите идеи, която патентът прави възможна, не може да се разглежда изолирано от защитата на отбраната и сигурността. Редица международни и регионални актове създават основа за приспособяване на патентните системи на държавите с изискванията на националната им сигурност. В българското патентно законодателство балансът между двата легитимни интереса намира израз в института на „секретния патент“, който се свързва с тази специфична категория изобретения, обозначени също като „секретни“. Съгласно разпоредбата на чл. 24, ал. 1 от Закона за патентите и регистрацията на полезните модели секретните патенти се издават за секретни изобретения, съдържащи класифицирана информация (КИ), представляваща държавна тайна по смисъла на чл. 25 от Закона за защита на класифицираната информация (ЗЗКИ). Изобретател може да е военнослужещ, цивилен служител в системата на Министерството на вътрешните работи (МВР) и на Министерството на отбраната (МО) или техни структури, в друга организация по договор с тях, или да е обикновен български гражданин. Независимо от положението на лицето общият законодателен подход, заложен в чл. 24 от ЗПРПМ, е да постигне баланс между частноправния интерес на заявителя и публичноправния интерес на държавата.
„Патент“ е международно възприет термин, който се използва в множество международни и европейски правни актове, включително и в българското законодателство. Терминът произлиза от латински patens, pateo, ui, 2, и означава отворен съм, достъпен съм; явен съм [5]. Буквалният превод на думата обозначава основната му функция – с подаването на заявка за патент изобретателят разкрива изобретението си пред обществото, в замяна на което държавата му предоставя изключителното право на ползване и разпореждане. Така предвидената патентна закрила представлява икономически стимул за изобретателя и насърчава към разпространение на знание и умения, а оттам и за техническото развитие на света. Ако следваме етимологията на думата, то веднага ще установим, че словосъчетанието „секретен патент“ се явява като своеобразен оксиморон – едновременно скрито и открито. Секретността насочва към нещо, което се пази да не се узнае от другиго. В това привидно противоречие се съдържа замисълът на института да се ограничи публичното разкриване на информация, засягаща националната сигурност и отбраната, като се позволи и запази патентната закрила върху изобретението с произтичащи от нея права за изобретателя.
Законодателят регламентира правна закрила на секретните изобретения в отклонение от обичайния патентен режим. При обикновения патент предмет на закрила е изобретение от всяка област на техниката, което позволява публичното му разгласяване. При секретния патент съдържанието на класифицирана информация, представляваща държавна тайна, в заявеното изобретение налага съхраняването ѝ под гриф за сигурност, което изключва публичността. Секретният характер на едно изобретение се определя не от предположение за потенциално военно или стратегическо приложение, а от съдържащата се в него класифицирана информация, представляваща държавна тайна по смисъла на чл. 25 от ЗЗКИ. Това е такава информация, посочена в Закона за защита на класифицираната информация, нерегламентираният достъп до която би създал опасност за или би увредил интересите на Република България, свързани с националната сигурност и отбраната. Всички категории информация държавна тайна, са включени в определен списък в Приложение № 1 към Закона [6]. Секретността произтича от законова предпоставка, наличието на която е достатъчно, за да се приеме, че изобретението е секретно. Законът предвижда то да бъде патентовано, но тъй като съдържа класифицирана информация, представляваща държавна тайна, то тя не се предоставя на обществото по общия ред. Препратката към ЗЗКИ показва, че патентното право си служи с критерий, установен в отбранителния сектор, съобразявайки правната закрила с държавния интерес. Съгласно чл. 24, ал. 3 от ЗПРПМ Министерството на отбраната и Министерството на вътрешните работи са компетентните органи за определяне нивото на класификация на сигурността на информацията.
Законът предвижда две последователни проверки, след като заявка за патент се подаде в Патентното ведомство (ПВ). Съгласно чл. 45а, ал. 1 от ЗПРПМ при подаване на заявка от български гражданин с постоянен адрес в Република България или юридическо лице със седалище в Република България МВР и МО проверяват в едномесечен срок от датата на подаване на заявката дали тя съдържа класифицирана информация по смисъла на чл. 25 от ЗЗКИ. Когато се установи наличие на такава информация, заявката се изпраща по съответния ред в тримесечен срок от получаването ѝ за определяне нивото на класификация за сигурност. Наредбата за секретните патенти (НСП) допълва и изяснява процедурата, като проверката и определянето на нивото на класификация се извършва от упълномощени служители на специализираните патентни звена в Института по отбрана "Професор Цветан Лазаров" към министъра на отбраната и на Министерството на вътрешните работи [7].
С предвиждането на срокове по чл. 45а от ЗПРПМ за проверка на наличие на класифицирана информация от един, съответно три месеца, се постига баланс между интереса на държавата за своевременно опазване на чувствителна информация и този на изобретателя от предвидимост за бъдещия статус на своето изобретение. Ако след изтичането на срока в Патентното ведомство не е получено становище за нивото на класификация за сигурност, счита се, че заявката не е заявка за секретен патент (чл. 45а, ал. 3 от ЗПРПМ), следователно ще продължи да се разглежда по общия ред. Така законът предоставя необходимите правомощия на МВР и МО в интерес на защитата на сигурността, но изисква от тях бързина, коректност и отговорност към труда на българския изобретател.
Патентното ведомство администрира заявките за закрила на секретните изобретения и издава защитни документи за тях, но причисляването към съответно ниво на класификация е предоставено на органи със специална компетентност в областта на сигурността. Така законът извежда защитата на сигурността като условие за ограничаване на публичността, а не като основание за автоматично цялостно отпадане на възможността за патентна закрила. След получаване на становищата на МО и на МВР Патентното ведомство поставя определения гриф за сигурност на заявка за патент и уведомява писмено заявителя за последиците от това - чл. 4, ал. 4 от НСП. Това участие на ПВ дава гаранция, че засекретяването се осъществява в рамките на патентното производство, а на заявителя, че ще бъде своевременно информиран относно отражението на секретността върху правата му. Законодателят предоставя процесуална гаранция на лицето да се защити, ако намира, че правата му са засегнати от секретността. В чл. 24, ал. 7 от ЗПРПМ е предвиден съдебен контрол, който се осъществява пред Софийския градски съд по реда на Административнопроцесуалния кодекс. През целия срок на действие на секретния патент лицето може да направи искане за обявяване на недействителността на патента. Предвид факта, че предметът на делото е решение на ПВ, съдържащо КИ, представляваща държавна тайна, делата се разглеждат при закрити врата. Качеството на изобретател не поражда право на достъп до класифицираната информация, но законът гарантира ефективна защита на лицето чрез чл. 39а от ЗЗКИ. То ще получи по право достъп до КИ за времето, необходимо за упражняване на правото му на защита, и при спазване на принципа „необходимост да се знае“.
Публикацията на обикновената патентна заявка представлява предоставяне на достъп до съдържанието на патентното досие в Официалния бюлетин на Патентното ведомство. Така техническата информация става общодостъпна. Тя позволява на конкуренти, изследователи и инвеститори да научат за съществуването на нововъведението. В резултат на публикацията стават видими библиографските данни, техническото описание, чертежи и други материали [8]. При режима на секретните патенти публичността е изключена, за да се предотврати нерегламентиран достъп до информация, която е обект на защита по ЗЗКИ. Тази информация могат да получат само притежаващите разрешение за достъп за съответното ниво лица при спазване на принципа „необходимост да се знае” [9].
Съгласно чл. 14, ал. 1 от ЗПРПМ правото на патент принадлежи на лицето, което има право на заявяване на изобретението. Логиката при обичайното патентоване е заявителят да търси правна защита, в замяна на която следва да предостави техническото разкриване на идеята си. С издаването на патента лицето получава изключителното право да използва изобретението, да забранява на трети лица да го използват без негово съгласие и да се разпорежда с патента - чл. 19, ал. 1 и чл.12, ал. 2 от ЗПРПМ.
В същия закон по-нататък обаче е регламентирано, че лицето, което има право да използва и да се разпорежда със секретен патент, се определя с решение на Министерския съвет (МС) - чл. 24, ал. 8. Следователно, държавата определя кой има право на използване и разпореждане, а не изобретателя, както е по общия модел. Правото на изобретателя се запазва, но закономерно не може да се упражнява в пълния си обем заради информацията, която се съдържа в изобретението. 
Информация, представляваща държавна тайна, съдържаща се в ново техническо решение, не следва да бъде предоставяна без необходимия контрол на произволни икономически субекти. МС осъществява общото ръководство на отбраната и въоръжените сили [10], [11]. Като централен орган на изпълнителната власт с обща компетентност правителството може да направи цялостна оценка на потребностите на сигурността и поема отговорността за избора на лицето, притежаващо необходимите нива на сигурност, база и служители за използване и внедряване на технологията. 
Решението на МС по ал. 8 е официален инструмент, чрез който значимостта на изобретението е призната на най-високо равнище. Намирането на приложение на иновацията в отбранителната сфера придава значителна стойност на професионализма и приноса на лицето, като му създава възможност да послужи в интерес на националната сигурност.
Важно е да се подчертае, че държавата в лицето на въоръжените сили не отчуждава правото на собственост върху изобретението, а ограничава възможността на изобретателя да упражнява свободно правата си. Секретните заявки и секретните патенти се съхраняват в ПВ съгласно чл. 6, ал. 1 от НСП, а копията от материалите по тях - и в специализираните патентни звена в Института по отбрана "Професор Цветан Лазаров" към министъра на отбраната и на Министерството на вътрешните работи. Изобретателят има лично и непрехвърлимо право да бъде посочван в заявката и в издадения патент по силата на общото правило на чл. 2а, ал. 1 от ЗПРПМ. Ограничението на публичността, наложени по съображение за сигурност, дерогира правото на изобретателя да бъде посочван в публикации, защото такива въобще не се създават. По този начин националната сигурност е защитена, а моралното право на авторство е ненакърнено. ПВ поддържа за всяко изобретение досие, което включва цялата документация по издаването на защитния документ. Името на изобретателя остава записано в официалния, макар и секретен, регистър. Понеже това право е непрехвърлимо, то никой, който достъпи до КИ, не може да си припише авторството. Държавата не препятства реализацията на патента, а само временно отлага публикуването му до отпадане нивото на класификация. 
Законът изрично постановява забрана в разпоредбата на чл. 25, ал. 2 от ЗПРПМ за патентоване на секретни изобретения в чужбина. Международното патентоване изисква обмен на техническа информация между националните патентни ведомства, което създава риск държавна тайна да попадне в чужда държава. Договорът за патентно коопериране (PCT) в чл. 27, ал. 8 позволява мерки, които държавата счита за необходими за опазване на националната си сигурност, включително да ограничи правото на гражданите си да подават международни заявки.[12] 
В производството по патентоване на изобретения по общия ред заявителят понася определени финансови разходи. Той следва да заплати такси за подаването на заявката, производството пред ПВ, публикации, експертизи, издаване на патента - чл.5 in fine ЗПРПМ. Наред с това са установени годишни патенти такси за поддържането на действието на патента, чието неплащане води до прекратяване действието на патента - чл. 33 и чл. 26, ал. 1, т. 3 от ЗПРПМ. За действията, свързани със заявката за секретен патент, с издаването и поддържането на секретния патент, не са заплащат такси. При режима на секретните патенти държавата налага ограничение на публичността, но не оставя лицето да понесе и финансовата тежест вследствие на секретността, определена в обществен интерес.
Съгласно чл. 16 от ЗПРПМ срокът на действие на патента е двадесет години от датата на подаване на заявката. След изтичането му патентът прекратява действието си - чл. 26, ал. 1, т. 1 от ЗПРПМ, и обектът му на закрила става всеобщо достояние. В закона не е предвидено изключение за секретен патент, поради което той също не може да продължава да предоставя повече правата върху техническото решение, присъщи за патентното право. Изобретението обаче е класифицирано и продължава да не е публично. Чл. 24, ал. 3 от ЗПРПМ посочва МВР и МО като компетентни органи за премахване нивото на класификация. В ал. 9 е уредена процедурата за премахване нивото на класификация, с което се отваря възможността патентът да се впише и да се извършат предвидените в закона публикации след заплащане на такси. От тези разпоредби може да се направи извода, че законът свързва публичността на секретния патент не с изтичането на общовалидния срок, а с допълнително административно действие по премахване нивото на класификацията. ЗЗКИ предвижда четири нива - строго секретно, секретно, поверително, за служебно ползване - чл. 28, ал. 1. В чл. 34, ал. 1 от ЗЗКИ сроковете за информация, маркирана с гриф за сигурност, са различни - 30, 15, 5 години. С решение на Държавната комисия по сигурността на информацията (ДКСИ), когато националните интереси налагат това, сроковете по ал. 1 могат да бъдат удължени, но с не повече от първоначално определените –  чл. 34, ал. 2 от ЗЗКИ. След изтичане на сроковете по ал. 1 и 2 нивото на класификация се премахва и достъпът до тази информация се осъществява по реда на Закона за достъп до обществена информация (ЗДОИ) – чл. 34, ал. 3 от ЗЗКИ.
Като съпоставим сроковете, уредени в двата закона, можем да установим, че се получава разминаване и непълнота в действащата уредба относно режима на секретния патент след прекратяване на действието му при продължаваща класификация на информацията. Патентната закрила след изтичане на общия срок, вече е прекратена, но през това време информацията, която се е съдържала в патента, може все още да представлява държавна тайна в хипотезата на ниво строго секретно или при удължаване на срока по решение на ДКСИ. Въпреки цялостния баланс, който откриваме в нормативната уредба относно секретните патенти, това несъответствие, което се получава заради по-дългите срокове по ЗЗКИ, налага подходящо изменение, което да съгласува времевите рамки. Едно възможно разрешение de lege ferenda за заличаване на несъгласуваността е да се предвиди отлагане началото на срока на действие на патента за след премахване нивото на класификация. Подобен подход, макар и при различна правна конструкция, не е чужд на законодателствата по света. Например в Съединените щати, където при наложена заповед за секретност „secrecy order“ [13] при установяване, че изобретението може да застраши сигурността, издаването на патент се спира за периода на действие на заповедта. Всяко забавяне в патентното производство, причинено от заповедта, се компенсира след прекратяването ѝ при определяне срока на действие на заявения патент [14]. Това законодателно решение би гарантирало ефективно протичане срока на действие на патентна закрила. 
Анализът на правния режим на секретните патенти показва, че ограничение на частния интерес се налага само когато това е необходимо за защита на по-висш публичен интерес. Когато основанието за класификация отпадне, законът предвижда разсекретяване на информацията, което отваря пътя ѝ към обикновения режим. Това свидетелства, че балансирането на двата легитимни интереса е динамичен процес, а не статично състояние. То не се заключава в равното им третиране във всеки един момент, а в съобразяването им според конкретните обстоятелства. Чл. 24, чл. 45а от ЗПРПМ и свързаните с тях разпоредби дават основание да се приеме, че действащата нормативна уредба е балансирана. Законодателят е възприел режим, основан на институционална отговорност и съобразен както с интересите на държавата от защита на класифицирана информация, представляваща държавна тайна, така и с правата на изобретателя.
Интересите на националната сигурност и отбраната са взети предвид чрез въвеждането на проверките за наличие на класифицирана информация, ограничаване на публичността и правомощието на Министерския съвет да определи лицето, което да има право да използва и да се разпорежда със секретния патент, забраната за патентоване на секретно изобретение в чужбина. Интересите на изобретателя са защитени чрез признаването на авторството му върху изобретението, запазване на правото на собствеността върху идеята, освобождаване от разходване на финансови средства в цялото производство, ефекта от административно бездействие, съдебния контрол, възможността за премахване на нивото на класификация и преминаване към обикновен патент. Правото на интелектуалната собственост и националната сигурност доказват чрез института на секретните патенти, че могат да бъдат успешно съвместени. Необходимо е обаче да отчитаме, че бързото технологично развитие и краткият жизнен цикъл на отделните технологии могат да бъдат причина изобретението да е загубило практическата си стойност към момента на разсекретяване. С оглед на динамиката на научно-техническия прогрес правната уредба следва да бъде подлагана на периодичен преглед и приспособяване, за да гарантира опазването на баланса между правата на изобретателя и националната сигурност.

